עזר למנחה – מאבקים ומשמעותם

כל אדם וכל חברה צריכים לעתים לצאת למאבק על אמונותיהם או על דרכם. בלימוד זה נעמוד על  מניעים שונים הדוחפים אדם לצאת למאבק - על גאולת העם, על זהות או על דרך חיים - ועל דרכי התמודדות.   

על הטקסטים: 
•	ר' יוחנן וריש לקיש, ר' עקיבא: במדרשי חז"ל מתוארים מאבקים אישיים של חכמים, תוך התמקדות בשינויים שחלו בחייהם ובתגובות הסביבה.
•	שמשון: השליחות שהוטלה על שמשון להציל את עמו מידי פלשתים, כללה בתוכה התמודדות אישית של שמשון עם כוחו ועם חולשותיו. 
•	אליעזר בן יהודה: אליעזר בן יהודה נאבק לתחיית השפה העברית. הטקסטים מתארים את האדם ואת דרכי פעולתו שאותן נקט כדי להשיג את מטרתו.

מהלך הלימוד:
הלימוד המקובל בבית הלל מחבר את הטקסטים עם חוויות חיים אישיות. בנוסף, מהווים הטקסטים מקור ללימוד והעשרה של מושגים השגורים בחיינו.
ניתן לחלק את הלימוד לפתיחה במליאה, ואחריה חלוקה לזוגות ולמידה ב'חברותא', ולבסוף אסיף שבו תתרום כל 'חברותא' תובנות מהלימוד שלה לקבוצה.

הצעה לפתיחה
לפני הלימוד מומלץ לבקש מהמשתתפים לספר על שתי דוגמאות של מאבקים [חברתיים], שלהם או של אחרים, שהיו משמעותיים בעיניהם – מאבק אישי ומאבק קולקטיבי.